
הנדון: תזכורת חמישית - חשד לעבירות תכנון ובנייה חוזרות על ידי מר צבי גולדקנופף
 סימוכין: מכתבינו מימים 4.6.25, 26.6.2025, 6.8.2025, 4.1.2026 ו-4.2.2026; מענה עו"ד ראב"ד מיום 6.8.2025; מענה הרשות לאכיפת מקרקעין מיום 30.12.2025
בשם התנועה למען איכות השלטון בישראל, ע"ר, (להלן: "התנועה") הרינו פונות אליכם כדלקמן:
1. בפנייתנו מיום 4.6.2025 שבסימוכין פנינו אליכם בעניין חשד לביצוען של עבירות תכנון ובנייה בבניין מגורים בעיר בני ברק על-ידי מר צבי גולדקנופף, המתגורר בבניין, ואחיו של שר הבינוי והשיכון דאז, הרב יצחק יששכר גולדקנופף (להלן: "שר הבינוי והשיכון").
2. בפנייתנו עמדנו בפירוט על כך שעל בסיס מידע שפורסם בתקשורת בכתבתו של יוסי מזרחי, באתר mako - N12 ביום 3.6.2025,[footnoteRef:2] עולה על פני הדברים תמונה מדאיגה של הפרות חוזרות של דיני התכנון והבנייה, המתרחשות לכאורה במשך שנים בנכס פרטי בעיר בני ברק על-ידי קרוב משפחה של שר השיכון והבינוי (דאז). זאת תוך העדר אכיפה אפקטיבית מצד הגורמים המוסמכים, התעלמות מהחלטות שיפוטיות והעלמת עין מצד העירייה – גם נוכח תלונות חוזרות של תושבים. [2:  יוסי מזרחי "תחקיר המבקר: האח מצפצף על החוק והשר לא אוכף - האם אחיו של גולדקנופף נהנה מחסינות משפחתית?" mako N12 (3.6.2025) h https://www.mako.co.il/news-israel/2025_q2/Article-7c5560b1ee63791026.htm  (להלן: "הפרסום בתקשורת").] 

3. בפנייתנו ביקשנו התייחסותכם בנוגע לשאלת חוקיות יחידות הדיור המוזכרות בפרסום בתקשורת ולפעולות העירייה, מוסדות התכנון ורשויות אכיפת המקרקעין למיצוי הדין עם האחראים לכאורה להפרות הדין.
4. על אף חומרת הדברים העולים מן הפרסום, הכוללים, לכאורה, הפרות מתמשכות של הוראות הדין ופגיעה באמון הציבור לנוכח אכיפה סלקטיבית - לא קיבלנו כל תגובה מהותית. משכך נאלצנו לפנות אליכם במכתב תזכורת ביום 26.6.2025. 
5. בחלוף יותר מחודש, וללא קבלת מענה ענייני, פנינו אליכם בתזכורת שניה ביום 6.8.2025. עוד באותו היום התקבל מענה תמציתי ולקוני מטעם המשנה ליועץ המשפטי לעיריית בני ברק, עו"ד יעקב ראבד, בו צוין כי אגף הפיקוח על הבנייה מטפל במקרה:
"אני בחופשה בחוץ לארץ ואיני יכול להידרש לעניין כעת בהרחבה.
אסתפק בכך שהטענה שהעירייה מעלימה עין ככל הידוע לי בלתי נכונה.
אגף הפיקוח על הבניה אמון על אכיפת עבירות בניה ומטפל גם במקרה זה.
מכותבים מההל אגף הפיקוח וסגנו"
6. ביום 31.12.2025, דהיינו יותר מארבעה חודשים לאחר הודעתו של עו"ד ראבד, התקבל מענה מטעם היועצת המשפטית של הרשות לאכיפת מקרקעין, עו"ד לילך שלום:
"...בבדיקה בוועדה המקומית עלה כי לא ידוע להם על התלונה החדשה, ולא התקבלו שום פניות או תלונות על בנייה בלתי חוקית. הוועדה החלה בהליכי בדיקה של התלונה שהועברה אליה.
לאור האמור לעיל, התלונה הועברה לטיפול הוועדה המקומית, שלה הסמכות והאחריות בהתאם לסעיף 27 לחוק התכנון והבניה, תשכ"ה-1965. אנו נלווה את הוועדה בסיוע מקצועי אם נדרש".

7. על כן, ביום 4.1.2026 פנינו במכתב תזכורת שלישי לגורמים בעיריית בני ברק וביקשנו התייחסות נקודתית לשני נושאים וזאת מבלי למצות את הדברים:
1.  מה סטטוס הבדיקה של אגף הפיקוח על הבניה בעיריית בני ברק את החשד לביצוען של עבירות תכנון ובנייה בבניין מגורים בעיר בני ברק על-ידי מר צבי גולדקנופף; 
2. האם ננקטו צעדי אכיפה בקשר לעניין, ואם לא אז מדוע;
8. חרף חשיבות הנושא, גם לאחר חודש נוסף לא קיבלנו כל מענה, על כן פנינו בתזכורת רביעית בעניין ביום 4.2.2026. 
9. ואולם גם למכתב זה לא זכינו לכל התייחסות, לא מטעם העירייה ובפרט לא מטעם הוועדה המקומית לתכנון ובניה. 
10. כידוע, בהתאם לסעיף 2 לחוק תיקון סדרי המינהל (החלטות והנמקות), תשי"ט-1958 (להלן: "חוק ההנמקות") משנתבקש עובד ציבור בכתב להשתמש בסמכות שניתנה לו על פי דין, יחליט בבקשה וישיב למבקש בכתב בהקדם, אך לא יאוחר מארבעים וחמישה ימים מיום קבלת הבקשה. בענייננו, עברה למעלה משנה מאז יום בקשתנו העיקרית, ולא קיבלנו עד למועד זה כל התייחסות מהותית לפעולת העירייה ביחס לצעדי אכיפה במקרה הנדון. מצב עניינים זה מהווה הפרה בוטה של הדין.
11. זאת ועוד, לפי סעיף 6(ב) לחוק ההנמקות, משלא קיבלנו כל תשובה עניינית במסגרת סד הזמנים הקבוע בחוק, יש לראות את החלטתכם בעניין כסירוב לבחון את הנושא, ללא כל נימוק. 
12. לחלופין, ומידה שהנכם עוד בוחנים את פנייתנו כאמור בהודעתו של עו"ד ראבד בחודש אוגוסט, וטרם התקבלה כל החלטה לגופו של עניין במישור האכיפה, הרי שעל פני הדברים מדובר בחשש להפרת החובה שעל כל רשות מנהלית לפעול במהירות הראויה. כך בפרט, משעניינו בחשש לעבירות מתחום התכנון ובניה, העומד בליבת סמכויות העירייה והוועדה המקומית לתכנון ובניה, ולפיכך אי-אכיפה או השתהות בלתי סבירה פוגעת פגיעה משמעותית באמון הציבור ברשות המקומית, ובשלטון החוק והמנהל התקין.
13. בנסיבות אלו, אנו נאלצים לפנות אליכם פעם נוספת, שישית במספר, ולבקש את התייחסותכם באופן מידי. וזאת על מנת שנוכל לשקול את המשך צעדינו לרבות אלו המשפטיים. 
בברכה,

